**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БОЛОН ИННОВАЦ, ЦАХИМ БОДЛОГЫН БАЙНГЫН ХОРООНЫ 12 ДУГААР САРЫН 14-НИЙ ӨДӨР**

**/МЯГМАР ГАРАГ/-ИЙН ХАМТАРСАН ХУРАЛДААНЫ ТОВЬЁГ**

|  |  |  |
| --- | --- | --- |
| № | Баримтын агуулга | **Хуудас** |
| 1. | Хуралдааны товч тэмдэглэл:  | 1-4 |
| 2. | Хуралдааны дэлгэрэнгүй тэмдэглэл | 5-12 |
|  | 1.**Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүд** /Засгийн газар 2021.06.30-ны өдөр өргөн мэдүүлсэн, эцсийн хэлэлцүүлэг/ | 5-9 |
|  | 2. **Кибер аюулгүй байдлын тухай хуулийн төсөлтэй хамт өргөн мэдүүлсэн Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл** /Засгийн газар 2021.06.30-ны өдөр өргөн мэдүүлсэн**, анхны хэлэлцүүлэг**/ | 9-12 |

***Монгол Улсын Их Хурлын 2021 оны намрын ээлжит чуулганы***

***Аюулгүй байдал, гадаад бодлогын болон Инновац, цахим бодлогын байнгын хорооны 12 дугаар сарын 14-ны өдөр /Мягмар гараг/-ийн***

***хамтарсан хуралдааны товч тэмдэглэл***

Аюулгүй байдал, гадаад бодлогын байнгын хорооны дарга Б.Баттөмөр ирц, хэлэлцэх асуудлын дарааллыг танилцуулж, хамтарсан хуралдааныг даргалав.

*Хуралдаанд ирвэл зохих 28 гишүүнээс 16 гишүүн хүрэлцэн ирж, 57.1 хувийн ирцтэйгээр хуралдаан 14 цаг 53 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Т.Аюурсайхан, Э.Батшугар, Д.Бат-Эрдэнэ, Н.Ганибал, Д.Ганбат, Б.Дэлгэрсайхан, Б.Саранчимэг, Д.Цогтбаатар, Н.Энхболд.*

***Нэг.Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2021.06.30-ны өдөр өргөн мэдүүлсэн****, эцсийн хэлэлцүүлэг****/*

Хэлэлцэж буй асуудалтай холбогдуулан Үндэсний аюулгүй байдлын зөвлөлийн Ажлын албаны Төрийн захиргаа, удирдлагын газрын дарга С.Ширбазар, мөн газрын ахлах референт Н.Баатархуяг, Батлан хамгаалах яамны Кибер аюулгүй байдлын командлалын хэлтсийн дарга Д.Отгонболд, Харилцаа холбоо, мэдээллийн технологийн газрын дарга Б.Болор-Эрдэнэ, мөн газрын Мэдээллийн технологийн бодлого зохицуулалтын газрын дарга Б.Билэгдэмбэрэл, Тагнуулын ерөнхий газрын Мэдээллийн аюулгүй байдлын газрын дарга Э.Эрдэнэ, мөн газрын Мэдээллийн аюулгүй байдлын хэлтсийн дарга Д.Ганзориг, Захиргаа, эрх зүйн хэлтсийн дарга Б.Түвшинтөгс, мөн хэлтсийн ажилтан И.Анхбаяр, Цагдаагийн ерөнхий газрын Хуулийн хэлтсийн дарга Л.Нямдаваа, Цахим хөгжлийн үндэсний хорооны Ажлын албаны дарга С.Тэнгис, Мэдээлэл холбооны операторуудын ассоциацийн гүйцэтгэх захирал У.Тамир нар оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ш.Ариунжаргал, мөн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа, Инновац, цахим бодлогын байнгын хороо хариуцсан ахлах зөвлөх П.Батбаатар, референт Б.Золбоо нар байлцав.

Хуулийн төслийг эцсийн хэлэлцүүлэгт бэлтгэсэн талаар ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Н.Учрал танилцуулав.

Танилцуулгатай холбогдуулан Улсын Их Хурлын гишүүн Ц.Сэргэлэн үг хэлэв.

*Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-т “нэгдсэн хуралдааны анхны хэлэлцүүлгээр санал хурааж дэмжигдсэн боловч уг саналаар Байнгын хорооны хуралдаанд оролцсон гишүүдийн гуравны хоёроос доошгүй нь дахин санал хураалгах шаардлагатай” гэж заасны дагуу ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

 **Б.Баттөмөр: Төслийн 25 дугаар зүйлийг хасах** гэсэн саналыг гуравны хоёроор дэмжье гэсэн санал хураалт явуулъя.

 Зөвшөөрсөн: 12

 Татгалзсан: 5

 Бүгд: 17

 Гуравны хоёроор дахин санал хураалгах санал дэмжигдлээ.

Улсын Их Хурлын гишүүн Н.Наранбаатарын “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 76.5 хувийн саналаар дэмжигдлээ.

**Б.Баттөмөр: Төслийн 25 дугаар зүйлийг хасах** гэсэн саналыг дэмжье гэсэн санал хураалт явуулъя.

Зөвшөөрсөн: 12

 Татгалзсан: 5

 Бүгд: 17

 70.6 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ц.Сэргэлэн Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 15 цаг 07 минутад хэлэлцэж дуусав.*

***Хоёр.Кибер аюулгүй байдлын тухай хуулийн төсөлтэй хамт өргөн мэдүүлсэн Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл*** */Засгийн газар 2021.06.30-ны өдөр өргөн мэдүүлсэн****, анхны хэлэлцүүлэг****/*

Хэлэлцэж буй асуудалтай холбогдуулан Үндэсний аюулгүй байдлын зөвлөлийн Ажлын албаны Төрийн захиргаа, удирдлагын газрын дарга С.Ширбазар, мөн газрын ахлах референт Н.Баатархуяг, Батлан хамгаалах яамны Кибер аюулгүй байдлын командлалын хэлтсийн дарга Д.Отгонболд, Харилцаа холбоо, мэдээллийн технологийн газрын дарга Б.Болор-Эрдэнэ, мөн газрын Мэдээллийн технологийн бодлого зохицуулалтын газрын дарга Б.Билэгдэмбэрэл, Тагнуулын ерөнхий газрын Мэдээллийн аюулгүй байдлын газрын дарга Э.Эрдэнэ, мөн газрын Мэдээллийн аюулгүй байдлын хэлтсийн дарга Д.Ганзориг, Захиргаа, эрх зүйн хэлтсийн дарга Б.Түвшинтөгс, мөн хэлтсийн ажилтан И.Анхбаяр, Цагдаагийн ерөнхий газрын Хуулийн хэлтсийн дарга Л.Нямдаваа, Цахим хөгжлийн үндэсний хорооны Ажлын албаны дарга С.Тэнгис, Мэдээлэл холбооны операторуудын ассоциацийн гүйцэтгэх захирал У.Тамир нар оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ш.Ариунжаргал, мөн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа, Инновац, цахим бодлогын байнгын хороо хариуцсан ахлах зөвлөх П.Батбаатар, референт Б.Золбоо нар байлцав.

Хуулийн төслийг анхны хэлэлцүүлэгт бэлтгэсэн талаар ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн Н.Учрал танилцуулав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Эрүүгийн хэрэг хянан шийдвэрлэх тухай хуульд нэмэлт оруулах тухай хуулийн төслийг зүйл бүрээр хэлэлцэв.*

Төслийн зүйлүүдтэй холбогдуулан Улсын Их Хурлын гишүүн Ш.Адьшаа, Х.Ганхуяг нарын тавьсан асуултад ажлын хэсгийн ахлагч Н.Учрал, Тагнуулын ерөнхий газрын Мэдээллийн аюулгүй байдлын хэлтсийн дарга Д.Ганзориг, Харилцаа холбоо, мэдээллийн технологийн газрын дарга Б.Болор-Эрдэнэ нар хариулж, тайлбар хийв.

*Ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

**Б.Баттөмөр:** Төслийн 1 дүгээр зүйл. Эрүүгийн хэрэг хянан шийдвэрлэх тухай хуулийн 6.1 дүгээр зүйлийн 1.1 дэх заалтын “21.13 /Гүйцэтгэх ажлын тухай хууль зөрчих/” гэсний дараа “, 26.1 дүгээр зүйлийн 6.2 дахь заалт /Кибер орчинд хууль бусаар халдах/, 26.2 дугаар зүйлийн 2.2 дахь заалт /Кибер орчинд хууль бусаар халдах, программ хангамж, техник хэрэгсэл бүтээх, бэлтгэх, борлуулах, ашиглах, тараах/,” гэж, 1.2 дахь заалтын “20.7 дугаар зүйлийн 3.3” гэсний дараа “, 26.1 дүгээр зүйлийн 6.1 дэх заалт /Кибер орчинд хууль бусаар халдах/, 26.2 дугаар зүйлийн 2.1 дэх заалт /Кибер орчинд хууль бусаар халдах, программ хангамж, техник хэрэгсэл бүтээх, бэлтгэх, борлуулах, ашиглах, тараах/” гэж тус тус нэмсүгэй.

“2 дугаар зүйл.Энэ хуулийг Кибер аюулгүй байдлын тухай хууль хүчин төгөлдөр болсон өдрөөс эхлэн дагаж мөрдөнө.” гэсэн саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 5

 Бүгд: 17

 70.6 хувийн саналаар дэмжигдлээ.

*Хуулийн төслийг зүйл бүрээр хэлэлцэж дуусав.*

Улсын Их Хурлын гишүүн Н.УчралЭрүүгийн хэрэг хянан шийдвэрлэх тухай хуульд нэмэлт оруулах тухай хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах саналыг нэгдсэн хуралдаанд гаргах нь зүйтэй гэсэн горимын санал гаргав.

**Б.Баттөмөр:** Улсын Их Хурлын гишүүн Н.Учралын гаргасан горимын саналыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 5

 Бүгд: 17

70.6 хувийн саналаар горимын санал дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Б.Баттөмөр Улсын Их Хурлын чуулганы нэгдсэн хуралдаанд танилцуулахаар тогтов.

Хамтарсан хуралдаанаар 2 асуудал хэлэлцэв.

*Хуралдаан 29 минут үргэлжилж, 28 гишүүнээс 19 гишүүн хүрэлцэн ирж, 67.9 хувийн ирцтэйгээр 15 цаг 22 минутад өндөрлөв.*

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Б.БАТТӨМӨР

ИННОВАЦ, ЦАХИМ

БОДЛОГЫН БАЙНГЫН

ХОРООНЫ ДАРГА Н.УЧРАЛ

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БОЛОН ИННОВАЦ, ЦАХИМ БОДЛОГЫН БАЙНГЫН ХОРООНЫ 12 ДУГААР САРЫН 14-НИЙ ӨДӨР**

**/МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Б.Баттөмөр:** Ирц бүрдсэн байна. Эрхэм гишүүдийн энэ өдрийн амар амгаланг айлтгая. Байнгын хорооны гишүүдийн ирц бүрдсэн тул Аюулгүй байдал, гадаад бодлогын байнгын хороо болон Инновац, цахим бодлогын байнгын хорооны хамтарсан хуралдааны 2021 оны 12 дугаар сарын 14-ний өдрийн хуралдаан нээснийг мэдэгдье.

Хуралдаанаар хэлэлцэх асуудлыг танилцуулъя. Нэг асуудал байна.

Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2021 оны 6 сарын 30-ны өдөр өргөн мэдүүлсэн, эцсийн хэлэлцүүлэг/

Хэлэлцэх асуудлын дараалалт өөр саналтай гишүүн байна уу. Алга байна. Хэлэлцэх асуудалдаа оръё. Ажлын хэсгийн гишүүдийн оруулъя.

Хууль зүй, дотоод хэргийн яамны Төрийн нарийн бичгийн дарга Барсүрэнгийн Баасандорж, Хууль зүй, дотоод хэргийн яамны Мэдээллийн технологийн газрын дарга Ган-Эрдэнэ, Батлан хамгаалах яамны Кибер аюулгүй байдлын Командлалын хэлтсийн дарга Отгонболд, Үндэсний Аюулгүй байдлын зөвлөлийн Ажлын албаны Захиргаа удирдлагын газрын дарга Ширбазар, Баатархуяг Үндэсний Аюулгүй байдлыг зөвлөлийн Төрийн захиргаа удирдлагын газрын референт, Эрдэнэ Тагнуулын Ерөнхий газрын Мэдээллийн аюулгүй байдлын дарга, Батчулууны Түвшинтөгс Тагнуулын Ерөнхий газрын Захиргаа эрх зүйн хэлтсийн дарга, Ганзориг Тагнуулын Ерөнхий газрын Мэдээллийн аюулгүй байдлын газрын Хэлтсийн дарга, Анхбаяр Тагнуулын ерөнхий газрын Хуулийн хэлтсийн ажилтан, Амар Цагдаагийн ерөнхий газрын Хэлтсийн дарга, Нямдаваа Цагдаагийн ерөнхий газрын Хуулийн хэлтсийн дарга, Болор-Эрдэнэ Харилцаа холбоо, мэдээллийн технологийн газрын дарга, Тэнгис Цахим хөгжлийн газрын хорооны Ажлын албаны дарга, Бадамдоржийн Билэгдэмбэрэл Харилцаа холбоо, мэдээллийн технологийн газрын Мэдээллийн технологийн бодлого зохицуулалтын газрын дарга, Тамир Мэдээлэл холбооны операторуудын ассоциацийн гүйцэтгэх захирал гэсэн бүрэлдэхүүнтэй ажлын хэсэг ирсэн байна. Ажлын хэсгийн дутуу гишүүд байвал оруулна шүү.

Хуулийн төслийн эцсийн хэлэлцүүлэгт бэлтгэсэн тухай танилцуулгыг Байнгын хорооны гишүүдэд урьдчилан тараасан байгаа. Танилцуулгыг Улсын Их Хурлын гишүүн, Ажлын хэсгийн ахлагч Ням-Осорын Учрал танилцуулна.

**Н.Учрал:** Байнгын хорооны дарга, эрхэм гишүүд ээ,

Монгол Улсын Засгийн газраас өргөн мэдүүлсэн Кибер аюулгүй байдлын тухай хуулийн төсөл болон хамт өргөн мэдүүлсэн бусад хуулийн төслүүдийн анхны хэлэлцүүлгийг чуулганы нэгдсэн хуралдаанаар 2021 оны 12 дугаар сарын 03-ны өдөр хэлэлцэн шийдвэрлэж эцсийн хэлэлцүүлэгт бэлтгүүлэхээр Аюулгүй байдал, гадаад бодлогын болон Инновац, цахим бодлогын байнгын хороонд шилжүүлсэн.

Нэгдсэн хуралдааны анхны хэлэлцүүлгээр олонхын дэмжлэг авсан нийт 38 зарчмын зөрүүтэй болон найруулгын саналуудыг төсөлд нэг бүрчлэн нэмж тусган төслийн эцсийн хувилбарыг бэлтгэлээ.

Нэгдсэн хуралдаанаар анхны хэлэлцүүлэг явуулах үед төслийн 24 дүгээр зүйлийг хасах санал хуралдаанд оролцсон гишүүдийн олонхын дэмжлэг аваагүй бөгөөд хуралдаан даргалагчаас чиглэл өгсний дагуу энэ саналыг дахин санал хураалгахаар саналын томьёоллыг бэлтгэлээ.

Мөн Кибер аюулгүй байдлын тухай хуулийн төсөлтэй хамт өргөн мэдүүлсэн Эрүүгийн хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулах үед Эрүүгийн хуулийн 26 дугаар бүлгийг бүхэлд нь өөрчлөн найруулах санал дэмжигдсэнтэй холбогдуулан Эрүүгийн хэрэг хянан шийдвэрлэх тухай хуульд нэмэлт оруулах шаардлагатай болсон.

Үүнд, Эрүүгийн хуулийн 26.1 дүгээр зүйлийн 6.2 дахь заалт буюу төрийн нууцад хамаарах мэдээлэл агуулж байгаа мэдээллийн систем, мэдээллийн сүлжээ, төрийн мэдээллийн нэгдсэн сүлжээний албан болон тусгай хэрэгцээний сүлжээ, онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд алдаж мэдээллийн устгасан, гэмтээсэн, өөрчилсөн, засварласан, нуусан, нэмж оруулсан, хуулбарлаж авсан, ашиглах боломжтой болгосон бол, мөн 26.2 дугаар зүйлийн 2.2 дахь заалтын төрийн нууцад хамаарах мэдээлэл агуулж байгаа мэдээллийн систем, төрийн мэдээллийн нэгдсэн сүлжээний албан болон тусгай хэрэгцээний сүлжээ, онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд хууль бусаар нэвтрэх тусгай программ, техник хэрэгслийг бэлтгэсэн, борлуулсан, программ хангамжийг тусгайлан зохиосон, зориудаар ашигласан, санаатай тараасан бөгөөд дээрх гэмт хэргийг зохион байгуулалттай гэмт бүлэг үйлдсэнийг өөрсдөө илрүүлсэн тохиолдолд хэрэг бүртгэлт, мөрдөн байцаалтын ажиллагааг тагнуулын байгууллага явуулахаар Эрүүгийн хэрэг хянан шийдвэрлэх тухай хуульд нэмэлт оруулах тухай хуулийн төслийг бэлтгэн та бүхэнд танилцуулж байна.

Кибер аюулгүй байдлын тухай хуулийн төслийн талаарх зарчмын зөрүүтэй саналын томьёолол нэгдсэн хуралдааны анхны хэлэлцүүлгээр олонхын дэмжлэг авсан саналыг төсөлд нэмж тусган эцсийн хэлэлцүүлэгт бэлтгэсэн төсөл болон Эрүүгийн хэрэг хянан шийдвэрлэх тухай хуульд нэмэлт оруулах тухай хуулийн төслийг та бүхэнд тараасан болно.

Та бүхнийг хуулийн төслийн эцсийн хэлэлцүүлгийг хийж, шийдвэрлэж өгөхийг хүсье. Баярлалаа.

**Б.Баттөмөр:** Хуулийн төслийн эцсийн хэлэлцүүлэгт бэлтгэсэн тухай танилцуулгатай холбогдуулан асуулт асуух гишүүд байвал нэрсээ өгнө үү.

Алга байна. Сэргэлэн гишүүн байна. Сэргэлэн гишүүнээр тасалъя. Сэргэлэн гишүүнд микрофон өгье.

**Ц.Сэргэлэн:** Баярлалаа. Асуулт гэхээсээ би үг хэлье гэж бодсон юм. Энэ хууль үнэхээр чухал хууль, үгүйлэгдэж байсан хууль. Нэлээн гайгүй хууль болоод анхны хууль гэхэд гараад ирэв үү гэж би бодож байна. Төсөлтэй танилцаад сууж байна.

Гишүүдийн гаргасан зарчмын зөрүүтэй саналууд бол маш чухал саналууд байлаа. Ихэнх нь дэмжигдээд ороод иржээ. Энэ онц чухал мэдээллийн дэд бүтэц бүхий байгууллагууд гэж тусгайлан хуульд зааж өгсөн байгаа. Энэ бол ер нь маш чухал заалтууд. Ийм дэд бүтэцтэй байгууллагууд юу хийх вэ гэдгийг хуульчилж өгсөн нь их чухал. Би ажлын хэсгийн гишүүд бол цаашдаа энэ хуулийг хэрэгжүүлэх чиг үүрэг бүхий байгууллагуудын төлөөлөл, зарим нь одоо шийдвэр гаргах түвшний ийм албан тушаалтнууд байгаа учраас л энэ асуудлыг та бүхэндээ хандаж хэлж байгаа юм. Цаашдаа ажил хэргээ хэрэгжүүлэхдээ энэ хуулийг хэрэгжүүлэх хэрэгжилтийг хангах үйл явцад их чухал асуудлууд олон байгаа. Би энэ дундаас нэг зүйлийг онцлон хэлье гэж бодсон юм.

Монгол Улсын хилээр нэвтэрч байгаа зорчигч тээврийн хэрэгслийн бүртгэл хяналтын нэгдсэн системийг хариуцаж байгаа байгууллага гэдэг энэ байгууллага өнөөдөр энд онц чухал мэдээллийн дэд бүтэцтэй байгууллагын жагсаалтад ороод ирсэн байгаа. Тэгэхээр энэ сүлжээ кибер халдлагын улмаас ямар нэгэн байдлаар доголдол үүсэх эсвэл гацаа шалтгаан үүсэх, ажиллагаагүй болох юм бол Монгол Улсын хилийн бүх боомтоор нэвтэрч байгаа, нэвтрэхээр очсон зорчигч тээврийн хэрэгсэл, агаарын болон төмөр замын, автозамын бүх хилийн боомт тэг зогсолт хийх болно шүү.

Яг ийм нөхцөл байдалтай хамгийн чухал систем энэ хуулийн төсөлд орж ирээгүй байсныг оруулсан. Та бүхэн энийг онцгойлон анхаарч цаашдаа ажиллаарай гэж би хэлэх гээд байгаа юм. Монгол Улсын хилийн боомтууд дээр энэ үйл явц бол гамшиг болно үү. Нэг ч хүн нэвтрүүлэх ямар ч боломжгүй болно. Нэг ч тээврийн хэрэгслийг нэвтрүүлэх ямар ч боломжгүй болох ийм систем. Энэ систем бол.

Тийм учраас та бүхэн цаашдаа өөр өөрсдийн чиг үүргийн хүрээнд ажиллахдаа миний хэлсэн энэ системийг онцгой анхаарч кибер халдлагаас хамгаалах, хэвийн үйл ажиллагааг нь явуулах. Жишээлбэл, нөөц серверийн асуудлыг өөр нэг газар энийг зайлшгүй яаралтай хийх шаардлагатай байж байгаа юм. Тасалдалгүй явуулахын тулд, ялангуяа Хууль зүй, дотоод хэргийн яамнаас энд ажлын хэсэгт орсон хүмүүс байгаа байх. Энийг онцгой анхаараарай гэдгийг би хэлж байгаа юм.

Манай Тагнуулын байгууллагынхан бол энийг тэртээ тэргүй сайн мэддэг. Манай энэ Харилцаа холбоо, мэдээлэл технологийн газрынхан бол энийг мэдэж аваасай гэсэн дээ би хэлж байгаа юм шүү. Энэ төрийн тусгай албануудын мэдээллийн нэгдсэн сүлжээнүүд хамгийн аюултай сүлжээнүүд. Тэгээд энэ хууль гарснаар хамгаалагдах эрх зүйн орчин бүрдэж байгаад би их талархалтай хандаж байна. Та бүхэн минь цаашдынхаа ажилд ажиллаарай. Баярлалаа.

**Б.Баттөмөр:** Хуулийн төслийг эцсийн хэлэлцүүлэгт бэлтгэсэн тухай танилцуулгатай холбогдуулан асуулт асууж, хариулт авлаа. Нэгдсэн хуралдаанаар анхны хэлэлцүүлэг явуулах үед төслийн 24 дүгээр зүйлийг хасах санал хураалтад оролцсон гишүүдийн олонхын дэмжлэг авч чадаагүй тул хуралдаан даргалагчаас өгсөн чиглэлийн дагуу уг саналыг дахин хураалгахаар саналын томьёолол бэлдсэн байгаа.

Зарчмын зөрүүтэй саналын томьёоллыг танилцуулъя.

Кибер аюулгүй байдлын тухай хуулийн төслийн зарчмын зөрүүтэй саналын томьёолол.

“Төслийн 25 дугаар зүйлийг хасах” гэсэн санал байна. Энэ бол гуравны хоёроор босно. Учрал гишүүн тайлбарлая.

**Н.Учрал:** Кибер аюулгүй байдлын тухай хуулийн төслийг Засгийн газраас өргөн мэдүүлэхдээ Нийтийн мэдээллийн хууль, Хувь хүний мэдээллийн хууль, Цахим гарын үсгийн хуультай хамт өргөн мэдүүлсэн. Тэгэхээр эдгээр хуулиуд бол цаг хугацааны хувьд бас нэгэн зэрэг хэрэгжиж эхлэх шаардлагатай байгаа. Тэгээд энэхүү хуулиудыг хэрэгжүүлэхэд бэлтгэл ажлууд бол нэлээдгүй хийгдэнэ. Тэгэхээр энэ 24 дүгээр зүйл бол шилжилтийн үеийн зохицуулалт буюу энэ хуулийн 20-д заасан кибер аюулгүй байдлын үндэсний төвийг байгуулах асуудал бол байгаа юм.

 Тэгэхээр энэ хуулийн дагуу үндэсний төв бол Сэргэлэн гишүүний дурдсанчлан онц чухал мэдээллийн дэд бүтэцтэй байгууллагуудын кибер аюулгүй байдлыг хангах, Тагнуулын байгууллагын удирдлагад ажиллах төв байна. Тэгэхээр энэхүү төвийг 2021 оны 01 дүгээр сарын 01-ны өдрөөс дагаж, дэргэд ажиллуулна гэдэг заалтыг хасаад 25 дугаар зүйлийг хассанаараа бол тус хууль 05 дугаар сарын 01-ээс хэрэгжиж эхлэх ийм зохицуулалттай болж байгаа. Тэгэхээр шилжилтийн үеийн зохицуулалтад энэ хуулийг нөгөө 3 хуультайгаа адилхан 05 дугаар сарын 01-ээс дагаж мөрдөнө. Энэ 05 дугаар сарын 01-ээс өмнө Үндэсний төв байгуулах, кибер аюулгүй байдлын зөвлөл байгуулах, нийтийн төв байгуулах гээд ажлууд бол хийгдэнэ. Тэгэхээр хуулийн бэлтгэл ажил хангахтай холбогдуулаад 05 дугаар сарын 01 гэсэн энэ заалтыг гуравны хоёроор сэргээж санал хураалгах ийм саналтай байна.

**Б.Баттөмөр:** Монгол Улсын Их Хурлын чуулганы хуралдааны дэгийн тухай хуулийн 43.2.3-т “нэгдсэн хуралдааны анхны хэлэлцүүлгээр санал хурааж, дэмжигдсэн боловч уг саналаар Байнгын хорооны хуралдаанд оролцсон гишүүдийн гуравны хоёрын доошгүй дахин санал хураалгах шаардлагатай” гэж заасан байна.

Төслийн 25 дугаар зүйлийг хасах гэсэн санал байна. Одоо санал хураалт явуулъя.

Санал хураалтад 12 гишүүн оролцож, 70.6 хувийн саналаар санал дэмжигдлээ. Наранбаатар гишүүн дэмжсэн байна. Энийг оруулж тооцъё.

Хоёр дахь асуудал. Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүдийн хэлэлцүүлгийг... Уучлаарай. Төслийн 25 дугаар зүйлийг хасах саналыг дахиж хураах юм байна. Дэгийн хуулийн дагуу. Санал хураалт.

Санал хураалтад 16 гишүүн оролцож 75 хувийн саналаар санал дэмжигдсэн байна.

Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүдийн эцсийн хэлэлцүүлгийг хийж дууслаа.

Их Хурлын чуулганы нэгдсэн хуралдаанд танилцуулах гишүүнийг томилъё. Хэн танилцуулах вэ. Сэргэлэн гишүүнийг томиллоо.

Кибер аюулгүй байдлын төсөлтэй хамт өргөн мэдүүлсэн Эрүүгийн хуульд нэмэлт өөрчлөлт оруулах тухай хуулийн төслийн анхны хэлэлцүүлгийг явуулах үед Эрүүгийн хуулийн 26 дугаар бүлэг Кибер аюулгүй байдлын эсрэг гэмт хэргийг бүхэлд нь өөрчлөн найруулах санал дэмжигдсэнтэй холбогдуулан **Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах шаардлагатай болсон.**

 Ийм учраас Эрүүгийн хэрэг хянан шийдвэрлэх тухай хуульд нэмэлт өөрчлөлт оруулах тухай хуулийн төслийг бэлтгэсэн байгаа.

Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т “байнгын хороо хуулийн төслийг зүйл бүрээр хэлэлцэнэ гэж заасны дагуу төслийг зүйл бүрээр нь хэлэлцье.

Гишүүний асуултад хариулах хугацаа 3 минутаас илүүгүй, нэмэлт тайлбар өгөх хугацаа 2 хүртэл удаа, 2 минутаас илүүгүй байна гэж дэгийн тухай хуульд заасан байна.

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн 1 дүгээр зүйлтэй холбогдуулан асуулт асуух гишүүд байвал нэрээ өгнө үү.

Адьшаа гишүүнээр тасаллаа. Адьшаа гишүүнд микрофон өгье.

**Ш.Адьшаа:** Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулсантай холбогдуулж нэг зүйлийг асууя.

Энэ кибер аюулгүй байдлын гэмт хэрэг бол илрүүлэхэд маш их олон асуудал дагуулсан ийм хэрэг байна. Энэ цахим ертөнцтэй холбоотой цахим орчинтой холбоотой энэ хэргийг илрүүлэх боломж, бололцоо өнөөдрийн энэ тагнуул, цагдаа энэ асуудлыг хариуцах хууль хүчний байгууллагуудын боловсон хүчин ийм техник, хэрэгсэл бусад зүйл бэлэн байгаа юу. Энэ талаар ямар бэлтгэл хангасан бэ гэдэг талаар мэдээлэл авмаар байна.

**Б.Баттөмөр:** Хэн хариулах вэ. Тагнуулын байгууллага. 3 номерын микрофон.

**Д.Ганзориг:** Адьшаа гишүүний асуултад хариулъя.Мэдээллийн аюулгүй байдлын газраас Ганзориг илтгэж байна.

Тэгэхээр энэ цахим орчинд үйлдэгдэж байгаа гэмт хэрэгтэй Эрүүгийн хуулийн 26 дугаар зүйлчлэлээр бол явагдаж байгаа. Энэ бол яг өнөөдрийн байдлаар бол Цагдаагийн ерөнхий газрын харьяаллын гэмт хэрэг байж байгаа. Бид нар энэ хууль батлагдсанаар бол кибер аюулгүй байдлын тухай хуулийг дагаж гарч байгаа Эрүүгийн хуулийн нэмэлт өөрчлөлтөөр аль болох өмнөх Эрүүгийн хуулийн 26 дээр байсан зүйлчлэлүүдийг бол илүү нарийвчилж хөнгөнөөс нь хүнд рүү болгож өгч байгаа.

Мөн энэ хянан шийдвэрлэгдэж байгаа цахим орчинд үйлдэгдэж байгаа гэмт хэрэгтэй холбоотой асуудал дээр бол Тагнуулын байгууллага яг өөрийн харьяаллын чиглэлээрх хэргүүд дээр мэдээллийн аюулгүй байдлын газар бол шинжээчээр ажиллаж байгаа. Мөн энэ хууль дээр бол тагнуулын байгууллагын дэргэд цахим тоон шинжилгээний лаборатори ажиллахаар хуульд зааж өгч байгаа. Өмнө нь эрх зүйн зохицуулалтгүй байсан. Тэгэхээр энэ хуулиар эрх зүйн зохицуулалттай болж өгч байгаа. Мөн цаашдаа бид нар энэ тоног төхөөрөмж сайжруулах, үе шаттайгаар энэ лабораторийг өргөжүүлэх ажил бол хийгдэнэ.

Аслын хараа 2050 болон Засгийн газрын үйл ажиллагааны 2021-2024 оны үйл ажиллагааны төлөвлөгөөнд бол Тагнуулын байгууллагын дэргэд тоон шинжилгээний лаборатори байгуулах ажлыг бол тагнуулын байгууллага 2021 оноос хэрэгжүүлээд явж байгаа. Тэгэхээр цаашид энэ эрх зүйн орчин батлагдсанаараа бол лабораторийн тоног төхөөрөмжийг сайжруулах, гэмт хэрэгтэй мөрдөн шалгах ажиллагаа дээр нэлээн том дэмжлэг болно гэж үзэж байгаа юм.

**Б.Баттөмөр:** Тодруулга байгаа юм байна. Адьшаа гишүүнд 1 минут өгье.

**Ш.Адьшаа:** Мэдээж энэ Эрүүгийн хуульд нэмэлт, өөрчлөлт оруулах гэж байгаа учраас энэ кибер аюулгүй байдлын орчныг, кибер аюулгүй байдлын халдлага бол олон улс дамжсан ийм зохион байгуулалттай гэмт хэргийн шинж чанар агуулагдаж байдаг гэсэн ойлголт байгаа. Гэтэл үүнийг илрүүлэх техник хэрэгсэл, боловсон хүчний асуудал өнөөдөр ер нь энэ гэмт хэргийг илрүүлэх түвшинд ажиллах боломж хараахан бүрдээгүй байгаа гэж би ойлгож байгаа. Тэгэхээр энэ боловсон хүчний бодлого, техник хангамжийн бодлогыг сайн хангах талаар цаашид энэ хууль дээр тодорхой зүйлийг зааж өгөхгүй бол нэг ийм бүрхэг, кибер аюулгүй байдлын орчин гээд нэг ийм юм заачхаад тэнд нь мэргэжилтэн, лаборатори байна гэдэг ийм байдлаар хандвал өнөөдөр хамгийн аюултай гэмт хэргийн үйлдэл бол энэ цахим орчин, кибер аюулгүй.../минут дуусав/

**Б.Баттөмөр:** 7 номер. Учрал гишүүн хариулъя.

**Н.Учрал:** Манай улс бол анх удаа кибер аюулгүй байдлын хуультай болж байгаа. Тэгээд кибер аюулгүй байдлын индексэд манайх тун хангалтгүй. 121 дүгээр байранд явж байна. Энэ бол хууль тогтоомж байхгүй, дээрээс нь тогтолцооны хувьд ойлгомжгүй байгаатай шууд холбоотой. Тийм учраас бид бол энэ хуулиараа кибер аюулгүй байдлын тогтолцоогоо ойлгомжтой болгож өгсөн. Олон улсдаа хэрхэн харилцах, хамтран ажиллах, тодорхой тогтолцоотой болж байна. Нийтийн төвтэй, үндэсний төвтэй мөн онц чухал мэдээллийн дэд бүтэцтэй байгууллагуудын аюулгүй байдлыг хангах асуудал, мөн төрийн мэдээллийн нэгдсэн сүлжээнд холбогдсон байгууллагуудын аюулгүй байдлыг хангах асуудал, иргэн, хувийн байгууллагуудын аюулгүй байдалд халдсан халдлагуудтай зөрчилтэй, тэмцэх хамтарсан баг ажиллуулах.../минут дуусав/

**Б.Баттөмөр:** Учрал гишүүнд 1 минут нэмж өгье.

**Н.Учрал:** Үндэсний зөвлөлтэй болж байгаа. Тэгэхээр Монгол Улсын Ерөнхий сайд, Кибер аюулгүй байдлын зөвлөлийг ахлаад, хамтарсан баг ажиллуулах, халдлагатай тэмцэх ийм эрх, үүрэг нь энэ хуулиараа ойлгомжтой болж эхэлсэн. Мөн сая Тагнуулын байгууллагын дурдаж байгаагаар тоон шинжилгээний лабораторийг байгуулах, түүнд шаардлагатай төсөв мөнгийг хуваарилах асуудал бол хуулиараа нээгдэж байгаа. Тэгэхээр цаашдаа бол бид дэд бүтцээ сайжруулах дээр онцгой анхаарал хандуулах шаардлагатай байгаа. Цахим гарын үсгийн хууль дээр бид мэдээллийн технологийн мэргэжилтнүүдийг хүний нөөцийг бүрдүүлэхэд цалингийн итгэлцүүрийг Засгийн газар тогтоох эрх зүйн орчныг бий болгосон.

Цаашлаад кибер аюулгүй байдлын тусгайлсан мэргэжилтнүүдийг бэлтгэх, авч ажиллуулах шаардлага бол зүй ёсоор тавигдаж байгаа.

**Б.Баттөмөр:** Хуулийн төсөлтэй холбогдуулан гишүүд, Ганхуяг гишүүнд микрофон өгье.

**Х.Ганхуяг:** Би маш товчхон асуулт асууя. Кибер аюулгүй байдал гэхээр бид нарын хувьд шинэ юм шиг боловч дэлхий даяар бол энэ тал дээр нэлээн ажлууд хийгдээд явж байдаг. Нэгдсэн Үндэсний Байгууллага дээр кибер аюулгүй байдлын хэлэлцээрт батлагдсан байдаг. Манайх ер нь тэр хэлэлцээрт нэгдэж орох эсэх, нэгдүгээр асуулт.

Хоёрдугаар асуулт. Кибер аюулгүй байдал дээр би бол халдлага дотоодоос явагдах нь харьцангуй гайгүй байх гэж бодож байна. Гадаадаас голдуу халдлагууд явагдана. Тэгэхээр яг тэр тал дээр бид нар тухайлбал эрүүгийн ямар шийтгэл оногдуулах боломжтой юм. Бусад оронтой бид нар энэ тал дээр ямар хэлэлцээр хийж байгаа юм. Энэ тал дээр ямар нэгэн мэдээлэл байна уу, үгүй юу асуумаар байна.

Гуравт, Нэгдсэн Үндэсний Байгууллагын олон улсын хэлэлцээрийг судалж байгаа байгууллага байгаа юу. Тэр чинь бол 2 талын маргаантай яваад байгаа байхгүй юу. Нэгдвэл сайн байна, нэгдэхгүй бол ийм байна гээд орнууд бас 2 талдаа гарчихаад байна л даа. Энэ тал дээр ямар судалгаа байгаа вэ.

**Б.Баттөмөр:** 7 дугаар микрофоныг өгье.

**Б.Болор-Эрдэнэ:** Ганхуяг гишүүний асуултад хариулъя. Мэдээллийн аюулгүй байдлын олон улсын конвенцуудад нэгдэж орох асуудлыг Гадаад харилцааны яамтай хамтран судалж байгаа. Энэ нь өөрөө гадаад харилцааны томоохон асуудлуудын нэг болдог учраас заавал Гадаад харилцааны яамтай хэлэлцээр хийж хамтарч ажиллаж байгаа. Түрүүний өмнөх Адьшаа гишүүний асуусан асуулт дээр нэмээд хариулахад. Бид нар ЖАЙКА, Азийн хөгжлийн банк, Дэлхийн банк зэрэг олон улсын байгууллагууд, Америкийн Засгийн газар зэрэг байгууллагуудтай мэдээллийн аюулгүй байдлын боловсон хүчин бэлтгэх асуудлаар хамтарч ажиллаж байгаа. Өнөөдөр бол мэдээллийн аюулгүй байдлын аудит хийх эрхтэй олон улсын эрхтэй Монголд 20 гаруй ийм мэргэжилтнүүд байдаг. Энэ тоог нэмэх шаардлагатай байгаа.

**Б.Баттөмөр:** Гишүүд асуулт асууж, хариулт авч дууслаа. Хуулийн төсөлтэй холбогдуулан гишүүдийн бичгээр гаргасан саналыг уншиж танилцуулъя. Та бүгдэд тараасан байгаа. Ажлын хэсгийн саналыг та бүгдэд тараасан байгаа.

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай

1 дүгээр зүйл. Эрүүгийн хэрэг хянан шийдвэрлэх тухай хуулийн 6.1 дүгээр зүйлийн 1.1 дэх заалтын “21.13 /Гүйцэтгэх ажлын тухай хууль зөрчих/” гэсний дараа “, 26.1 дүгээр зүйлийн 6.2 дахь заалт /Кибер орчинд хууль бусаар халдах/, 26.2 дугаар зүйлийн 2.2 дахь заалт /Кибер орчинд хууль бусаар халдах, программ хангамж, техник хэрэгсэл бүтээх, бэлтгэх, борлуулах, ашиглах, тараах/,” гэж, 1.2 дахь заалтын “20.7 дугаар зүйлийн 3.3” гэсний дараа “, 26.1 дүгээр зүйлийн 6.1 дэх заалт /Кибер орчинд хууль бусаар халдах/, 26.2 дугаар зүйлийн 2.1 дэх заалт /Кибер орчинд хууль бусаар халдах, программ хангамж, техник хэрэгсэл бүтээх, бэлтгэх, борлуулах, ашиглах, тараах/” гэж тус тус нэмсүгэй.

2 дугаар зүйл.Энэ хуулийг Кибер аюулгүй байдлын тухай хууль хүчин төгөлдөр болсон өдрөөс эхлэн дагаж мөрдөнө.” гэсэн ийм бичгээр гарсан санал байна.

Хуулийн төсөлтэй холбогдуулан гишүүдийн бичгээр гаргасан саналаар санал хураалт явуулъя. 17 гишүүн оролцож 12 гишүүн дэмжиж 70.6 хувийн саналаар дэмжигдэж байна.

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг зүйл бүрээр хэлэлцэж дууслаа.

Учрал гишүүн горимын санал гаргана.

**Н.Учрал:** Эрүүгийн хуульд нэмэлт оруулах тухай хуулийн төсөл анхны хэлэлцүүлгээр батлагдсан учраас Эрүүгийн хэрэг хянан шийдвэрлэх тухай хуульд нэмэлт оруулах тухай процессын хуулийг ажлын хэсгийг оруулж ирсэн. Энэ санал эцсийн хэлэлцүүлэг дээр дэмжигдсэн учраас анхны хэлэлцүүлгээр нь батлах горимын саналыг оруулж байна. Хуультай хамтатгаж баталж өгнө үү.

**Б.Баттөмөр:** Монгол УлсынИх Хурлын чуулганы хуралдааны дэгийн тухай хуулийн 39.22-т “хуулийн төслийн талаар зарчмын зөрүүтэй саналын томьёолол гараагүй бол хуулийн төслийг анхны хэлэлцүүлгийг эцэслэн батлах үе шаттай нэгтгэн явуулах горимын саналыг нэгдсэн хуралдаанд гаргаж болно.” гэж заасан байгаа.

Санал хураалт явуулъя. Горимын саналаар санал хураалт явуулъя. Анхны хэлэлцүүлгээр баталъя гэсэн. Санал хураалтад 12 гишүүн оролцож 70.6 хувийн саналаар санал дэмжигдэж байна.

Хуулийн төслийн анхны хэлэлцүүлгийг хийсэн талаарх хамтарсан Байнгын хорооны санал дүгнэлтийг Улсын Их Хурлын нэгдсэн чуулганы хуралдаанд илтгэх гишүүнийн томилъё. Хэн танилцуулах вэ. За би танилцуулъя.

Аюулгүй байдал, гадаад бодлогын байнгын хороо болон Инновац, цахим бодлогын байнгын хороо хамтарсан хуралдаанаар хэлэлцэх асуудал дууссан тул энэ өдрийн хуралдаан өндөрлөснийг мэдэгдье. Та бүхэнд ажлын хэсэгт баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН:

ШИНЖЭЭЧ Э.СУВД-ЭРДЭНЭ